Nr. 8 19. september 2020

**Kære beboere Vallensbæk Stationstorv 3**

Vi har desværre oplevet, at smittetrykket er steget voldsomt siden sidste nyhedsbrev. Det gælder også i Vallensbæk. Det er vores oplevelse, at beboerne på Stationstorvet 3 er meget opmærksomme på forholdsreglerne, men for god ordens skyld, så gentager vi lige nogle af dem her:

1. Vask dine hænder tit eller brug håndsprit
2. Host eller nys i dit ærme – ikke dine hænder
3. Undgå håndtryk, kindkys og kram – begræns den fysiske kontakt
4. Vær opmærksom på rengøring
5. Hvis du er ældre eller kronisk syg – hold afstand og bed andre tage hensyn

Sammen med nyhedsbrevet sender vi også referat fra bestyrelsesmøde den 26. august i Vallensbæk Senior Park.

**Afdelingsmøde Vallensbæk Stationstorv - udsat.**

Vi har ikke fået en ny dato for vores møde, og lige nu ser det jo ikke lovende ud. Organisationsbestyrelsen har på sit seneste møde godkendt vores budget for 2021.

Vi arbejder på, at vi i næste uge kan udsende regnskab for 2019 sammen med budget for 2021 og afdelingsbestyrelsens kommentarer hertil samt beretning for 2019/2020.

**Ekstraordinært repræsentantskabsmøde i Vallensbæk Boligselskab**

Der blev holdt ekstraordinært repræsentantskabsmøde den 10. september. På mødet blev forslag til vedtægtsændringer vedtaget og Katja blev udpeget til medlem af organisationsbestyrelsen med særlig indsigt og efterfølgende konstituerede bestyrelsen sig med Katja som formand.

Baggrunden var at Katja har købt hus i Vallensbæk landsby og derfor ikke kunne fortsætte som beboerrepræsentant for Rosenlunden.

**Emballage håndsprit**

Emballage håndsprit er farligt affald og skal derfor afleveres i den røde kurv i affaldsrummet.

**Naboaffaldsrummet**

Containerne i naborummet blev rengjort fredag, så det hjælper forhåbentlig på lugtgenerne, som flere har klaget over.

**Rengøring af trapper og elevatorer**

Der er indgået aftale om rengøring af trapper og elevatorer gældende fra 1. oktober med Racoon Rengøring Ejendomsservice A/S Rødovre.

Firmaet kvalitetssikrer ved at følge op på medarbejderens samt rengøringens standard hver 3. måned, efterfulgt af en rapport til bestyrelsen.

Til orientering for interesserede kan vi fortælle, at aftalen er således:

**Trapperengøring**

1 stk. hovedtrappe nr. (stue til 2. sal)

3 stk. hovedtrapper nr. 3C, 3H, 3P (stue til 3 sal)

**1 x hver uge:**

Trappe fejes og vaskes fra top til bund også under beboernes måtter (Måtter lægges på plads)

Der anvendes i alt 15 stk. gulvklude pr. gang.

Måtter i indgangspartier rystes og der rengøres under disse.

Spindelvæv fjernes løbende.

Gelænder aftørres hver gang.

**1 x hver måned:**

Aftørring mellem balustre.

Aftørring af gulv paneler.

Aftørring udvendige flader på lamper.

Aftørring af vindueskarme i nåhøjde.

Fjernelse af spindelvæv i hul mellem trapper og væg. (kun i opgang nr. 3)

**4 stk. elevatorer**

**1 x hver uge:**

Fejning og vask af elevatorgulv.

Skyderille renses og holdes fri for skidt og snavs.

**1 x hver måned:**

Aftørring af vægge og døre.

Stålplejebehandling med stålpolish af elevatordøre.

Pudsning af spejle.

Der er enkelte opgaver, som ikke er relevante for os, men de indgår i deres koncept, og vi har ikke kunnet opnå en væsentlig besparelse ved at slette dem.

Derimod har **vi opnået en meget stor besparelse ved at frivillige har hovedrengjort alle trapper** inden det nye firma tager over. Kæmpe stor tak for jeres indsats.

Og vi vil være meget opmærksom på, at vi ikke kommer i samme situation med beskidte trapper igen.

Gode hilsner til jer alle - pas godt på hinanden.

Vallensbæk Stationstorv - Vallensbæk Senior Park

Peder

Vallensbæk Senior Park

**Vallensbæk Senior Park 07. september 2020**

Referat fra bestyrelsesmøde **nr. 23 onsdag den 26. august 2020** kl. 10.30 - 11.45

Fælleslokalet, Vallensbæk Stationstorv

**Til stede:**

Peder Christian Kornum (referat)

Marianne Johansen

Margrethe Clausager (V)

Jørgen Bresson

Bente Egaa Andreasen (V)

**Afbud** fra Gert Ehrhorn

1. F - Godkendelse af referat fra sidste møde.

Referat fra bestyrelsesmøde nr. 22 onsdag 19. februar 2020 blev godkendt og underskrevet.

Siden mødet i februar måned er der meget, som er forandret på grund af covid-19 situationen. Generalforsamlingen, som var planlagt til den 25. marts blev udskudt, ligesom aktiviteter og fester blev aflyst.

Regnskab for 2019, bestyrelsens beretning og brev om betaling af kontingent for 2020 blev udsendt den 25. marts. Bestyrelsen, suppleanter, revisor fortsætter indtil der kan afholdes generalforsamling. Finn Jørding, som var suppleant er flyttet.

Der har været forslag om, at vi kunne holde generalforsamling før eller i forlængelse af afdelingsmødet, men som bekendt er afdelingsmødet også udskudt på ubestemt tid.

Så vi har nogle hængepartier fra seneste bestyrelsesmøde.

2 F - Orientering fra formanden og emner til drøftelse

PC orienterede kort om de igangværende projekter med *lukning af Stormgade* , der er nogle spørgsmål, som skal vendes med Vallensbæk Kommune og Beredskab*, el-scooter parkering*, vi har fået tilbud og *sammenlægning depotrum med køkken*.

Vi drøftede også anvendelse af tilskud fra Vallensbæk Kommune inden årets udgang. Udover forslag, som kom frem på sidste møde, var der forslag om motionscykel, udeplads/køkkenbord, plantebord. Vi besluttede, at holde et møde i oktober måned, hvor vi skal tage endelig stilling til de forskellige forslag. Efter mødet har vi modtaget denne meddelelse fra Vallensbæk Kommune:

For at afbøde de afledte virkninger af covid-19 på det frivillige sociale område har Social- og Sundhedsudvalget i Vallensbæk Kommune – på deres møde den 25. august 2020 – besluttet at forlænge perioden til afholdelse af udgifter, så foreningerne kan anvende det tilskuddet de har fået i 2020 til frivilligt socialt arbejde (§ 18) til og med 31. marts 2021. Forlængelsen skal give foreningerne mulighed for at afvikle deres aktiviteter på trods af nedlukningen i foråret.

PC orienterede om henvendelse til SSP-konsulent, Vallensbæk Kommune på baggrund af et par situationer, hvor der havde været uønsket ophold af unge på p-dæk og i opgang. Henvendelsen resulterede straks i større opmærksomhed fra SSP-teamet og Natteravne.

Men ellers er en god dialog, face to face, med de unge med til at de stille og roligt forlader området.

3. Aktiviteter og fester det kommende år covid-19

Marianne fortalte, at fest- og fælleslokaleudvalget har valgt at aflyse Løvfaldsfest. Der blev opfordret til at undersøge muligheder for at finde lokaler, hvor vi kan holde julefrokost.

Økonomien i foreningen er god. Alle har betalt kontingent for 2020.

Margrethe oplyste, at aktivitetsudvalget ikke har planlagt arrangementer pt.

Og Jørgen kunne fortælle, at gymnastik ligger stille og der er ikke planer for, hvornår og hvordan det eventuelt bliver genoptaget.

På generalforsamlingen skulle vi have talt om banko, om der var interesse herfor. Det afventer også indtil videre. Der er bankospil forskellige steder i omegnen fx. på Egholmskolen.

4. Kommende aktiviteter

Pt. ingen planlagte

5. F - Aktuelle punkter fremsendt til formanden

Ingen

6. F - Næste møde

Dato ikke fastlagt.

7. F - Eventuelt

8. Kalender

Vallensbæk, den 7. september 2020

Peder

Godkendt / 2020.

Bente Egaa Andreasen (Gert Ehrhorn) Jørgen Bresson

Margrethe Clausager Marianne Johansen Peder Christian Kornum